DOI: 10.14457/cu.the.2001.591
title: การศึกษาการจัดกิจกรรมประเทืองปัญญาในโรงเรียนประถมศึกษาสังกัดกรุงเทพมหานคร

description: การวิจัยครั้งนี้มีวัตถุประสงค์ เพื่อศึกษาการจัดกิจกรรมประเทืองปัญญาในโรงเรียนประถมศึกษา สังกัดกรุงเทพมหานคร ในด้านปรัชญา หลักการและวัตถุประสงค์ของกิจกรรมประเทืองปัญญา การบริหารกิจกรรมประเทืองปัญญา การดำเนินการจัดกิจกรรมประเทืองปัญญา และการสนับสนุนการจัดกิจกรรมประเทืองปัญญา ตัวอย่างประชากรคือ ผู้บริหารโรงเรียน 228 คน ครู 228 คน และนักเรียน 684 คนเพื่อตอบแบบสอบถาม ผู้บริหารโรงเรียน 6 คน ครู 12 คน นักเรียน 36 คน และบุคลากรชุมชน 6 คนเพื่อให้ข้อมูลในการสัมภาษณ์ และครู 6 คนเพื่อการสังเกตพฤติกรรมการจัดกิจกรรมประเทืองปัญญา เครื่องมือที่ใช้ในการวิจัย ได้แก่ แบบสอบถาม แบบสัมภาษณ์ และแบบสังเกต วิเคราะห์ข้อมูลโดยใช้ความถี่ และหาค่าร้อยละ ผลจากการศึกษาและวิจัยมีข้อสรุปดังนี้ 1 ) ด้านปรัชญา หลักการและวัตถุประสงค์ของกิจกรรมประเทืองปัญญา ผู้บริหารโรงเรียนและครูให้นักเรียนได้เรียนรู้ตามความถนัด ความสนใจ เรียนรู้ได้ทุกที่ ทุกเวลา ตลอดชีวิต และนักเรียนได้ผ่อนคลายความเครียดจากการเรียนในชั้นเรียน ผู้บริหารโรงเรียนพบปัญหาบุคลากรไม่ให้ความสำคัญในการจัดกิจกรรมประเทืองปัญญา ครูพบปัญหาวัตถุประสงค์กำหนดไว้ไม่ชัดเจน 2) ด้านการบริหารกิจกรรมประเทืองปัญญา โรงเรียนจัดกิจกรรมทุกระดับชั้น สัปดาห์ละ 2 ชั่วโมง ผู้บริหารโรงเรียนวางแผนโดยพิจารณาจากความสนใจของนักเรียนและจากการสอบถามความพร้อมของบุคลากรในโรงเรียนแจ้งวัตถุประสงค์ของการจัดกิจกรรมแก่ครู เตรียมเอกสารประกอบการจัดกิจกรรมและสื่อวัสดุอุปกรณ์ได้ตรงกับความต้องการของครู ครูพิจารณากิจกรรมให้เหมาะสมกับวัยและให้คำปรึกษาแก่นักเรียน ผู้บริหารโรงเรียนเตรียมสถานที่ ประชุมชี้แจงแนวปฏิบัติ ให้ครูจัดกิจกรรมตามความสนใจ และใช้งบประมาณของโรงเรียนในการจัดกิจกรรม ในขณะที่ครูได้รับงบประมาณไม่เพียงพอ โรงเรียนประเมินผลการจัดกิจกรรมเมื่อสิ้นภาคเรียน และครูใช้วิธีประเมินผลโดยการสังเกตและบันทึกการเข้าร่วมกิจกรรมของนักเรียน โรงเรียนได้รับประโยชน์จากบุคลากรภายนอกในการเป็นวิทยากรช่วยจัดกิจกรรม ผู้บริหารพบปัญหาการวางแผนยังไม่เป็นระบบอย่างชัดเจน ห้องพิเศษและห้องกิจกรรมไม่เพียงพอ ครูที่มีความถนัดเฉพาะทางมีน้อย งบประมาณไม่เพียงพอ และโรงเรียนไม่มีการประเมินผลอย่างสม่ำเสมอ ครูพบปัญหาไม่สามารถจัดกิจกรรมที่นักเรียนสนใจได้ 3 ) ด้านการดำเนินการจัดกิจกรรมประเทืองปัญญา ครูให้นักเรียนเข้าร่วมกิจกรรมตามความถนัดและความสนใจ ในขณะที่นักเรียนต้องการเข้าร่วมกิจกรรม ครูให้นักเรียนฝึกปฏิบัติและนักเรียนชอบ ในขณะที่นักเรียนเรียนรู้โดยการฝึกปฏิบัติและการแบ่งกลุ่มทำงาน ครูมีสื่อและอุปกรณ์ในการจัดกิจกรรมน้อยแต่มีใช้อย่างสะดวก ครูใช้แบบสังเกตการร่วมกิจกรรมด้านทักษะพิสัย ในขณะที่นักเรียนต้องการให้ครูใช้การสังเกตเช่นกัน ครูนำข้อบกพร่องของการจัดกิจกรรมไปปรับปรุง นักเรียนต้องการให้จัดกิจกรรมในเวลาเรียน และมีความเห็นว่ากิจกรรมประเทืองปัญญาเป็นกิจกรรมที่สนุก ไม่เครียด ต้องการครูที่มีอารมณ์ขัน ยิ้มแย้มแจ่มใส นักเรียนได้รับความสนุกสนานเพลิดเพลินและได้รับความรู้เพิ่มเติม ครูพบปัญหาขาดความรู้และทักษะในการจัดกิจกรรมการเรียนรู้และการสร้างเครื่องมือวัดผลการเรียนรู้ นักเรียนพบปัญหาเนื้อหาสาระไม่ตรงกับความถนัดและความสนใจ ไม่เข้าใจสิ่งที่ครูอธิบาย 4 ) ด้านการสนับสนุนการจัดกิจกรรมประเทืองปัญญา ผู้บริหารโรงเรียนต้องการจัดกิจกรรมประเทืองปัญญา และได้ให้คำแนะนำและคำปรึกษาแก่ครู การจัดกิจกรรมประเทืองปัญญาไม่เป็นภาระหนักสำหรับผู้บริหาร ผู้บริหารโรงเรียนพบปัญหาครูขาดความรู้และทักษะในการจัดกิจกรรม ขาดการนำผลการนิเทศไปใช้ปรับปรุงการจัดกิจกรรม และครูพบปัญหาโรงเรียนขาดบุคลากรที่มีความรู้ความสามารถในการนิเทศ